Kelan hallitus: arviointi perustoimeentulotuen siirrosta on välttämätön - ePressi
Kelan hallitus: arviointi perustoimeentulotuen siirrosta on välttämätön
21.4.2017, 14:43
Kelan hallitus käsitteli kokouksessaan 20.4. perustoimeentulotuen tilannetta ja totesi, että lainmukaiseen käsittelyaikaan on nyt päästy.
– Kolmen kuukauden aikana on tehty yli 400 000 perustoimeentulotuen päätöstä. Se on vaatinut työntekijöiltä joustamista ja sitoutumista yhteiseen tavoitteeseen. Siitä iso kiitos kelalaisille, hallituksen puheenjohtaja Terttu Savolainen toteaa.
Hallitus piti välttämättömänä, että perustoimeentulotuen siirrosta tehdään arviointi. Myös lainsäädännön kehittämistarpeet on arvioitava nopeasti, jotta toimeentulotuen prosessi toimisi parhaalla mahdollisella tavalla.
Yhteistyötä kuntien kanssa yhä kehitettävä
– Talven aikana on luotu uusia yhteistyömalleja Kelan ja kuntien välille. Tätä työtä on jatkettava.
Asiakasohjauksen kunnan sosiaalityöhön ja toisaalta kunnista Kelaan on oltava niin hyvällä tasolla, että se auttaa ihmistä selviytymään elämässään, Savolainen sanoo.
– Toimeentulotuessa on nyt siirrytty online-aikaan. Ensimmäistä kertaa on mahdollista tarkastella reaaliajassa ja valtakunnallisesti käsittelyaikoja, asiakaspalvelun tilannetta ja saajamääriä.
Kelan hallituksen puheenjohtaja Terttu Savolainen, terttu.savolainen(a)avi.fi, puh. 050-5839912